मुंबई के होटल ने 2 उबले अंडों के लिए वसूले 1,700 रुपये, सोशल मीडिया पर लोगों ने दिया ऐसा रिएक्शन  
मुंबई के फोर सीजन्स होटल का है मामला 
दो अंडों के लिए होटल ने वसूले 1700 रुपये  
यूजर ने ट्विटर पर बिल डालकर की शिकायत
बॉलीवुड अभिनेता राहुल बोस से दो केलों के लिए 442 रुपए वसूलने का मामला तो आपको याद होगा. अब इसी तरह का एक चौंकाने वाला मामला मुंबई में सामने आया है. एक ट्विटर यूजर को मुंबई के फोर सीजन्स होटल में दो उबले अंडों के लिए 1,700 रुपये चुकाने पड़े. कार्तिक धर नाम के शख़्स ने ट्विटर पर बिल की फोटो साझा की है, जिसके कैप्शन में उन्होंने लिखा है, "फोर सीजन्स होटल में दो अंडों की कीमत 1700 रुपये." कार्तिक ने राहुल बोस को भी पोस्ट के कैप्शन में टैग किया है और लिखा है "भाई आंदोलन करें?"'ऑल द क्वींस मेन' के लेखक द्वारा साझा बिल में यह दिखाई दे रहा है कि होटल ने दो आमलेट के लिए भी उनसे उतनी ही कीमत वसूली है.  
2 eggs for Rs 1700 at the @FourSeasons Mumbai. @RahulBose1 Bhai Aandolan karein? pic.twitter.com/hKCh0WwGcy
वहीं होटल द्वारा इस विवाद पर बयान जारी करना बाकी है. पोस्ट पर एक यूजर ने लिखा है, "इस अंडे के साथ सोना भी निकला है क्या?" वहीं दूसरे ने कमेंट किया है, "मुर्गी पक्का किसी अमीर घर की होगी."  आपको बता दें कि बीते दिनों अभिनेता राहुल बोस से दो केलों के लिए 442 रुपए वसूलने पर JW Marriott पर 25 हजार रुपए का जुर्माना लगाया गया था. एक्साइज एंड टैक्सेशन डिपार्टमेंट, चंडीगढ़ द्वारा सीजीएसटी की धारा 11 के उल्लंघन के लिए होटल को जिम्मेदार ठहराया गया. बता दें केले को टैक्स से बाहर रखा गया है और फिर भी उस पर टैक्स लगाया गया था. बोस ने इसका एक वीडियो बनाकर सोशल मीडिया प्लेटफॉर्म  ट्विटर पर डाला था. इसके बाद मामले ने तूल पकड़ लिया.